google/wiki40b huggingface dataset:
מייבל פיינס

היסטוריה ואישיותה

מייבל נולדה ב-31 באוגוסט 1999 בפידמונט, קליפורניה, לצד אחיה התאום דיפר פיינס. נולדה להורים ששמותיהם לא ידועים בסדרה, (אך בפרק אחד סטאנלי אמר שהיא נכדתו של שרמי) ועד היום גרה בפידמונט, קליפורניה. מייבל מאופיינת כילדה ילדותית יחסית לגילה, צבעונית, החובבת ללבוש סוודרים, אוהבת מדבקות ואין לה דבר להסתיר. מייבל מבוססת על דמות אחותו התאומה של יוצר הסדרה.

עונה ראשונה

מייבל נשלחת לבלות חופשת קיץ ביחד עם אחיה דיפר ב"גרוויטי פולס", עיירה קטנה באורגון, בה שוכן דודה סטאנפורד פיינס, המנהל חנות מזכרות בשם "בקתת המסתורין". בפרק התשיעי מייבל מקבלת ביריד חזיר מחמד, הנותנת לו את השם רטט (Waddles), והיא דואגת לו מאוד. בפרק השביעי הופכת להיות אויבה מושבעת של פאסיפיקה, וגם הופכת להיות חברה טובה של קנדי וגרנדה. בפרק ה-5 מתמכרת לממתק "חיוכונים", ומפתחת שיגעון מזה. בפרק 15 מתאהבת במרמנדו. בפרק 16 מחליפה גוף עם דיפר. בפרק 17 באה למופע של להקת הבנים האהובה עליה. בפרק 18 כועסת על סטאן שלא שמר טוב על רטט. בשני הפרקים האחרונים לעונה גדעון זימן את ביל, שייכנס לראשו של סטאן וייקח ממנו את הסיסמה לכספת של שטר הבעלות, והיא, דיפר וסוס מנסים לעצור את ביל וללא הצלחה, לבסוף בפרק האחרון סטאן מגלה לכולם שבסיכות של גדעון מושתלת מצלמה, ובכך גדעון יודע מה קורה לכל אחד, וגדעון מובל למעצר.

עונה שנייה

בפרק השלישי לעונה נלחמת נגד פאסיפיקה לתחרות במיני-גולף. בפרק הרביעי מתאהבת בבחור שעושה אופרת גרביים, והיא גם רוצה לעשות, את מקווה שהוא יתאהב בה כאשרה תעשה גם אופרת גרביים, אך הורסת הכול לטובת דיפר. בפרק 5 עוזרת לסוס להשיג דייט. בפרק 9 משדכת בין רובי לטמברי, בעזרת שיקוי של אל האהבה. בפרק 11 פותחת את השער לפורטל. בפרק 15 מנסה להשיג שער חד-קרן. בפרק 17 מארגנת את יום הולדתה שלה ושל דיפר, אך נשברת כאשר שומעת בווקי-טוקי שדיפר יישאר בגרוויטי פולס, אז בורחת ליער, ובטעות לוקחת את התיק של דיפר, נותנת לבלנדין את הקרע, וגורמת לסוף העולם כאשר מגלה שזה ביל. בפרק 19 ביל לוכד אותה בבועת קיץ נצחית שלבסוף דיפר והחברים מחלצים אותה משם. בפרק 20 נלחמת נגד ביל ומנצחת אותו, חוגגת את יום הולדתה וחוזרת לקליפורניה.
יצחק יחיאל יעקובוביץ

תולדותיו

נולד בגרמניה, בנם של דינה והרב חיים יוסף יעקובוביץ, ששימש כר"מ בישיבת פרנקפורט. בשנת תרצ"ה (1935) עלה עם משפחתו לארץ ישראל, והם התיישבו בירושלים. בסוף שנות ה-30 נמנה אביו עם מייסדי ישיבת קול תורה.
היה מראשוני תלמידי ישיבת פוניבז' בחורף תש"ד. בשנות ה-50 נישא לשפרינצה מובשוביץ, בתו של הרב בנימין מובשוביץ, רבה של הרצליה ומייסד ישיבת השרון. לאחר נישואיו הצטרף לצוות רבני הישיבה, לצד דודנו הרב יעקב אדלשטיין.
לאחר פטירת חותנו הרב בנימין מובשוביץ, בשנת תשי"ג (1953), התמנה תחתיו כרבה של הרצליה בהמלצת החזון איש, והחל לכהן בתפקידו כשהוא בשנות העשרים לחייו. כרב העיר נאבק מספר פעמים כנגד חילול שבת בעיר, ואף נעצר, נשפט, הורשע ונקנס. במקביל המשיך לשמש כר"מ בישיבת השרון וכאחד מראשי כולל אברכים חרדי בעיר, והיה מראשוני הפעילים לחיזוק הדת לעולים החדשים במעברות. ראה באדמו"ר מגור ה"בית ישראל" אחד ממוריו הרוחניים והרבה להתייעץ עמו.
הרב יעקובוביץ כיהן כרב העיר הרצליה במשך 66 שנים, עד לפטירתו בג' בשבט תשע"ט (9 בינואר 2019).
פיטר וגורדון

פיטר וגורדון (Peter and Gordon) - צמד רוק בריטי מהעיר ליברפול מאמצע שנות ה-60.
פיטר אשר וגורדון וולר הקימו את הצמד פיטר וגורדון בשנת 1964 וקיבלו חוזה בחברת EMI. השניים שרו בסגנון המרסיביט. הלהיט הראשון שלהם, A world without love, נכתב על ידי פול מקרטני, שהיה אז בן-הזוג של ג'יין אשר, אחותו של פיטר. הלהיט כבש את ראש המצעד הבריטי והוריד משם את Can't buy me love של הביטלס. השיר הגיע גם לפסגת המצעד האמריקאי. גם שני הלהיטים הבאים של הצמד נכתבו על ידי פול מקרטני, והלהיט הרביעי היה ביצוע שלהם לשיר של דל שנון, אך הם לא הצליחו לשחזר את הצלחת הלהיט הראשון. הלהיט הבא שלהם True love ways של באדי הולי החזיר אותם לצמרת, וגם הביצוע שלהם ללהיט של הטדי-ברס To know you is to love you הצליח להגיע אל חמשת הגדולים בבריטניה. באותה תקופה זכו השניים גם להצלחה גדולה בארצות הברית. מבין להיטיהם הבאים, המצליח ביותר היה Lady Godiva שהוחרם בקובנטרי, בה גרה פעם הליידי. השניים נפרדו בסוף 1968. פיטר הפך למנהל בחברת אפל של הביטלס. גורדון פתח בקריירת סולו והופיע בתפקיד פרעה בסרט על פי המחזמר יוסף וכתונת הפסים המשגעת של טים רייס ואנדרו לויד ובר באמצע שנות ה-70.
גורדון נפטר ב 2009.
אנריקה רוטנברג

ביוגרפיה

אנריקה רוטנברג נולד בארגנטינה בשנת 1948, למשפחה שבבעלותה בתי תיאטרון. בגיל 13 עלה לישראל. לאחר שירותו בצה"ל עבד כקבלן בניין וכאיש מכירות. סוחר נעליים שלו מכר את סחורתו הציג בפניו את בנו, עמוס גוטמן, ורוטנברג החליט להשקיע בהפקת סרטו של הבן, "נגוע". הסרט לא הצליח מסחרית, אך רוטנברג השקיע בסרט נוסף של גוטמן, "בר 51". סרט שלישי שהפיק רוטנברג, ושכנע את גוטמן לביים אותו, הוא "חימו מלך ירושלים", על פי ספר מאת יורם קניוק. את סרטו הבא של גוטמן, "חסד מופלא", סירב רוטנברג להפיק. הסרט הבא שהפיק היה "המיועד", בבימוי דניאל וקסמן.
בשנת 1993 כתב את התסריט של סרט הקולנוע המצליח "נקמתו של איציק פינקלשטיין" יחד עם אסטבן גוטפריד וגם ביים את הסרט, שבו שיחקו אסטבן גוטפריד, משה איבגי, דבורה קידר ושמיל בן ארי. הסרט נחל הצלחה, ובטקס פרסי אופיר לאותה שנה גרף שבעה פרסים, בהם פרס הסרט הטוב ביותר, פרס הבמאי הטוב ביותר ופרס התסריט הטוב ביותר.
רוטנברג עבר להתגורר בקובה שם עסק בעסקי נדל"ן ובנה את הסיטי של הוואנה. שם החל לעסוק בצילום סטילס.
בשנת 2013 פתח בתל אביב, לקראת חזרתו לישראל, סטודיו שבו מוצגים צילומי סטילס שלו.
משרד ההונאה החמורה (ניו זילנד)

ההצעה להחליף את המשרד

בספטמבר 2007 ממשלת הלייבור הודיעה על כוונתה להחליף את המשרד בסוכנות החדשה לפשע מאורגן. עם זאת, הצעת החוק לפירוק המשרד התעכבה עד לבחירות הכלליות ב-2008, וראש הממשלה החדש ג'ון קי הודיע לפרלמנט כי המשרד לא יפורק.
PDD-NOS

אבחנה

האבחנה ניתנת לאחר אבחון מקצועי, בו עולים קשיים בתחום החברתי או התקשורתי, או מתבטאים דפוסי התנהגות או תחומי עניין סטריאוטיפיים חזרתיים; קשיים אלו קרובים לסף שנקבע בתסמונות אחרות של הקשת האוטיסטית, אך לא עוברים אותו, או שאינם מתאימים להפרעות אחרות כגון סכיזופרניה, הפרעת אישיות סכיזוטיפלית או הפרעת אישיות נמנעת. לפיכך, ההפרעה היא לאו דווקא מתונה יותר מהפרעות אחרות בקשת האוטיסטית; היא כוללת השפעות נרחבות על תחומי ההתנהגות, השפה והחברה של האדם.
בדומה לשאר ההפרעות על הקשת האוטיסטית, האבחון נערך על ידי צוות מקצועי שכולל רופא התפתחותי, נוירולוג, פסיכולוג, פסיכיאטר, קלינאי תקשורת או מרפא בעיסוק, הבוחנים את ההיסטוריה ההתפתחותית של הילד או הבוגר ואת תפקודו הנוכחי, בתחום הרפואי, חברתי, התנהגותי, שפתי, תקשורתי ומוטורי. באבחון נעזרים המאבחנים בכלים כגון תצפיות, ראיונות עם ההורים, הערכה פסיכולוגית, הערכה חינוכית, הערכה עיסוקית-מוטורית, שאלוני הערכת התנהגות להורים ולמורים של הילד ועוד.
אפוקליפסה ופוסט-אפוקליפסה

אפוקליפסה בדיונית היא תת-סוגה של מדע בדיוני ואימה אשר מתארת את קץ הציוויליזציה. אפוקליפסה זו מוצגת בדרך כלל כתוצאה מאסון שעלול להיות סיכון קיומי כגון אפוקליפסת זומבים, מלחמה גרעינית, מגפה, פלישת חייזרים, אירוע פגיעת אסטרואיד, השתלטות רובוטים, סינגולריות טכנולוגית, אירוע על-טבעי, אסכטולוגיה, שינויי אקלים קיצוניים, דלדול משאבים, קריסה אקולוגית או אסון אחר.
פוסט-אפוקליפסה בדיונית מתקיימת בעולם או ציוויליזציה לאחר שאסון הרס את העולם. מסגרת הזמן עשויה להיות מידית לאחר האסון, בהתמקדות בתלאות הניצולים, או בזמן מאוחר יותר, לעיתים לאחר שכבר שכחו את הציוויליזציה שהתקיימה קודם לאסון. סיפורים פוסט-אפוקליפטים מתארים לרוב עולם עתידי שאינו טכנולוגי, או עולם שבו נותרו רק שרידי טכנולוגיה. העולם הפוסט-אפוקליפטי מתואר לרוב כדיסטופיה בה התושבים חיים בתנאי מחסור קשים ובפחד מתמיד מטרור ושודדים אלימים בעולם חרב ומזוהם.
הסוגה צברה פופולריות לאחר מלחמת העולם השנייה, כאשר האפשרות למלחמה גרעינית הגיעה לתודעת הציבור. יחד עם זאת, רומנים אפוקליפטיים היו קיימים כבר בתחילת המאה ה-19, כאשר מרי שלי פרסמה את "האדם האחרון" (אנ').
DRDO

DRDO (ראשי תיבות של: Defence Research and Development Organisation, תרגום: סוכנות למחקר ופיתוח ההגנה) היא סוכנות של הרפובליקה של הודו האחראית על מחקר ופיתוח טכנולוגיות לשימוש צבאי. המפקדה הראשית שוכנת בניו דלהי, הודו.
הסוכנות הוקמה ב-1958 תוך איחוד בין יחידות קודמות: ה-"Technical Development Establishment" וה-"Directorate of Technical Development and Production" עם ה-"Defence Science Organisation" והוא תחת שליטת משרד ההגנה.
לסוכנות מעל 50 מעבדות מחקר הפועלות במגוון רחב של תחומים כולל אווירונאוטיקה, חימוש, אלקטרוניקה, הנדסת אמצעי לחימה קרקעיים, מדעי החיים, חומרים מרוכבים, טילים, מערכות ימיות ועוד.
DRDO הוא ארגון המחקר הגדול והמגוון בהודו.
בארגון כ-5000 מדענים מתחומים שונים ועוד כ-25,000 טכנאים, אנשי תמיכה ואחרים.
נדב פלטי

ביוגרפיה

פלטי נולד בקיבוץ הזורע להורים שעלו מארצות הברית. ניגן בחצוצרה וזכה על כך במלגות לימודים. בשנת 1976 התגייס לצה"ל, ובחר לשרת בחטיבת גולני. עבר את הגיבוש ליחידות החטיבתיות והתקבל לסיירת גולני. עבר הכשרה כלוחם, קורס מ"כים חי"ר ויצא לקורס קציני חי"ר. עם סיום הקורס שב לסיירת ושימש מפקד צוות וסגן מפקד הסיירת, ולקח חלק בפשיטות בלבנון, סוריה וירדן. לאחר מכן השתחרר מצה"ל. במלחמת לבנון הראשונה שב לשירות ומונה למפקד הסיירת לאחר שמפקדה, משה קפלינסקי, נפצע קשה, ומחליפו, גוני הרניק, נהרג. לאחר שלושה חודשים קפלינסקי החלים וחזר לפקד על הסיירת. פלטי השתחרר מצה"ל  בשנת 1983 בדרגת רב-סרן.
קיבל תואר ראשון בכלכלה וחשבונאות מאוניברסיטת תל אביב. עבד כרואה חשבון והיה שותף מנהל בפירמת רואי החשבון BDO זיו האפט. 
יחד עם תמי מוזס-בורוביץ' וחברת אפריקה ישראל הקים את חברת "מפל תקשורת" בע"מ (השם "מפל" מורכב מהאות הראשונה של השם "מוזס" ושתי האותיות הראשונות של השם "פלטי"), העוסקת בתחום האינטרנט, המדיה והתקשורת. פלטי מכהן כיו"ר הדירקטוריון של מפל תקשורת וכמנכ"ל דורי מדיה גרופ, וכדירקטור בחברות בנות של דורי מדיה גרופ ובחברות אחרות. כיהן כדירקטור בחברת "כנפיים אחזקות", החברה האם של "אל על", תפקיד ממנו פרש עם מינויה של אשתו לסמנכ"לית כספים בחברה. בשנת 2011 שימש יו"ר טקס האמי הבינלאומי. 
נשוי לדגנית, סמנכ"לית כספים בגרנית הכרמל ואחר כך באל על, שאותה פגש במסגרת שירותם בצה"ל. להם שני בנים רז ודר ובת - שני פלטי שולץ   מתגורר במושב ירקונה.
סימורג (משגר לוויינים)

סימורג (בפרסית: سیمرغ, תעתיק מדויק: סימרע', שפירושו: "יצור אגדי מעופף") הוא שמו של משגר לוויינים מפיתוח וייצור איראני, שנחשף לראשונה ב-2 בפברואר 2010.
על פי דיווחי הטלוויזיה של איראן נועד משגר זה לשאת לחלל את הלוויינים האיראנים מסבאח וזאפאר. הטיל עושה שימוש בטכנולוגיית הטיל שיהאב, אולם בשלבו הראשון מאוגדים ארבעה מנועים רקטיים במקום אחד במשגר הלוויינים הקודם של איראן, סאפיר.
הטיל מונע בדלק נוזלי. בהצגת הטיל לנשיא איראן ופמלייתו נראה המשגר בבירור וכי הוא בעל מנוע דו-שלבי. למרות הצהרות איראניות רשמיות במשך השנים, המכריזות על שיגור "קרוב" של המשגר, נכון לפברואר 2016 טרם בוצע ניסוי שיגור כלשהו. במהלך חגיגות ציון יום המהפכה באיראן, הוצג לציבור בטהרן דגם של משגר לוויינים זה - שנצבע מחדש. בחינת התמונות שפורסמו מעלה כי זהו אותו הדגם שהוצג בשנת 2010.

הצגת המשגר האמיתי

בשנת 2015 הוצג משגר הלוויינים בפני נשיא איראן, והייתה זו הפעם הראשונה בה נראה משגר אמיתי ולא דגם. שורת התבטאויות של בכירים איראניים העידו כי שיגורו לחלל צפוי להתבצע קרוב. ב-19 באפריל 2016 נראה כי בוצע שיגור של משגר זה, אולם הלווין אותו נשא לא הוכנס למסלול. הדעות חלוקות בין פרשנים ברוסיה וארצות הברית אם השיגור היה מוצלח.
בובה אמא

עלילה

קייסי היא מתבגרת בת 13 יתומה מאם שחיה בביתה עם אביה בן. בניגוד לשאר חברותיה אשר מתעניינות בקניות, רכילויות, חברים ובגדים, קייסי מתעניינת בבייסבול ובמיסטיקה. יום אחד כאשר היא מדפדפת בספר כשפים שברשותה היא מוצאת לחש שיכול להחזיר את אמה לחיים בעזרת חפץ השייך לאמה. בחג המולד, נותנת דרו, חברתו של בן, לקייסי ברבי כמתנה לחג. דרו מסרקת עם המסרק של אמה של קייסי את הברבי ללא ידיעתה ובכך מעירה אותה לחיים באמצעות הקסם. הברבי, ששמה איב קמה לתחייה. בן, אביה של קייסי מתאהב באיב - מה שמכעיס את קייסי, אך בסוף קייסי משלימה עם איב והן נעשות חברות. איב מלמדת את קייסי להיות נשית יותר ובוגרת יותר ועוזרת ומעודדת אותה לפני משחק הבייסבול בו היא משתתפת. קייסי מנצחת במשחק הבייסבול, בעיקר בזכות העידוד והתמיכה הרבה של איב. לאחר המשחק, ולאחר שהשתיים נעשו חברות טובות עומדת איב בפני החלטה קשה - האם להישאר אישה או לחזור להיות בובה? איב מחליטה, לאחר התלבטות קשה והתייעצות עם קייסי כי תחזור להיות ברבי. הסרט מסתיים בריקוד צבעוני של כל השחקנים לצלילי השיר "תהיה כוכב".
עינת קופר

עינת קופר (נולדה ב-29 בינואר 1970), מתרגמת ועורכת ישראלית; מהמתרגמים הישראלים הבודדים שמתרגמים פרוזה יפנית משפת המקור לעברית.

ביוגרפיה

קופר למדה יפנית בטוקיו במהלך שהייתה הממושכת ביפן כסטודנטית צעירה בשנות התשעים. עם חזרתה החלה לתרגם פרוזה מיפנית לעברית ובכך הצטרפה לכמה מתרגמים אחרים: יעקב רז, שונית שחל-פורת ועוד, אך נוכחותה הביאה לשינוי חשוב בתרגום הספרות היפנית לעברית - בעבר נעשו מרבית התרגומים של פרוזה יפנית מאנגלית לעברית, והחל מסוף שנות ה-90 רוב התרגומים נעשים משפת המקור.   
קופר נחשבת לא רק למתרגמת פוריה במיוחד; היא כיום המתרגמת הרשמית של הסופר היפני הידוע הארוקי מורקמי, זוכה פרס ירושלים לשנת 2009, ותרגומיה זכו לשבחים רבים, בעיקר בזכות הנאמנות הסגנונית לשפה היפנית, שאינה מתורגמת בקלות לעברית. היא מוזמנת לעיתים קרובות להשתתף בפנלים ובכנסים אקדמיים, כדי להציג את עבודתה כמתרגמת ואת משנתה לגבי חשיבות הגיוון ביצירות ספרות יפניות המתורגמות לעברית. כמו כן היא מרצה במסגרות שונות.
מלבד ספריו של מורקאמי, תרגמה קופר לעברית מספריהם של יוקיו מישימה, שנחשב לגדול סופריה של יפן במאה ה-20 וסופרים נוספים, ביניהם בננה יושימוטו, אקירה יושימורה וטניזקי ג'ונאיצ'ירו. בנוסף ערכה מספר תרגומים או תרגמה אותם מחדש מהמקור ביפנית, והיא מרצה בפני קהלים מגוונים על יפן ועל ספרות יפן. עינת קופר מתגוררת בתל אביב.
סנדרו ריקי

קריירת שיפוט

ריקי שפט משחקים במסגרת מוקדמות מונדיאל 2014. המשחק הראשון ששפט במסגרת קמפיין זה היה ב-26 במרץ 2013, בין אקוודור ופרגוואי.
ב-21 בדצמבר 2013 ריקי שפט במשחק גמר אליפות העולם לקבוצות 2013, בו באיירן מינכן ניצחה 0-2 את רג'ה קזבלנקה.
ריקי נכלל בסגל השופטים למונדיאל 2014, שהתקיים במולדתו, ברזיל. בטורניר זה, הוא שפט במשחקי שלב הבתים בין צרפת והונדורס ובין גרמניה וגאנה. בנוסף, הוא גם שפט במשחק שמינית הגמר בו גרמניה ניצחה 1-2 את אלג'יריה לאחר הארכה.
טירת פח'ר א-דין אל-מעני

טירת פח'ר אל דין אלמעני (בערבית: قلعة فخر الدين المعني) היא טירה הנמצאת על גבעה המתנשאת מול אתר העיר תדמור שבסוריה. היא נקראת על שמו של האציל פח'ר א-דין השני אשר הרחיב את טווח שלטונם של הדרוזים במאה ה-16 לעיר תדמור. הטירה נבנתה ככל הנראה על ידי הממלוכים במאה ה-13.
במרץ 2016 היווה המבצר נקודת תצפית ופיקוד עבור הצבא הסורי בעת המבצע לכיבוש תדמור מחדש מידי המדינה האסלאמית. מדצמבר 2016 עד מרץ 2017 שוב הייתה הטירה בשליטת המדינה האסלאמית, אך במרץ 2017 נכבשה מחדש על ידי הצבא הסורי, בסיוע חיל האוויר הרוסי והכוחות למבצעים מיוחדים של צבא רוסיה.
הקוסם (סדרת אנימציה)

רקע

העלילה מתרחשת בעולם עתידני, מתקדם טכנולוגית. הדבר עשוי לשחק לידי הטובים כמו לידי הרעים. סופר-נבל בשם בלק-ג'ק ואנשיו מנסים לזרוע הרס בעולם זה. מישהו צריך למנוע זאת מהם. לשם כך ישנו "הקוסם", אדם נבון, מהיר ובעל כוחות על-אנושיים, שמוצא עצמו כל פעם בקרב חדש, נאבק למען המדינה וכל מי שחי בה.
משה מנחם מנדל ורנר

הרב משה מנחם מנדל ורנר היה יהודי חרדי, מייסד שכונות בירושלים.

ביוגרפיה

נולד בקרושנייוויצה שבפולין. למד אצל רבי אברהם בורנשטיין, ה"אבני נזר" שכיהן אז כרב וראש ישיבה בעיר. היה חסידו של רבי זאב וולף מסטריקוב, בנו של רבי אברהם לנדא מטשכנוב. אשתו התייתמה בילדותה וגדלה אצל רבי אברהם מטשכנוב. בסביבות שנת 1880 החליט לעלות לארץ ישראל. לפני שעלה, נסע לקבל רשות וברכה מרבי זאב וולף. רבי זאב וולף שאלו אם יש לו כסף למחיה ונענה שיש לו מספיק כסף עד ביאת משיח. רבו הבין את תשובתו שהכין לו כסף לזמן רב ונתן לו רשות לעלות. לאחר מספר ימים אמר לרבו שיתפלל שמשיח יבוא מהר. רבו הבין את רמיזתו שאין לו כסף אך לא חזר בו מהסכמתו. ורנר עלה עם שני ילדיו הקטנים, שמחה בונים וחנוך הניך. עם בואו לירושלים, החל להקים מפעלי עזרה וחסד לעניי העיר. לאחר שנגמר כספו נסע לארצות הברית ואירופה לגייס כספים לצורכי חסד.
בזמן הגיעו לירושלים היישוב בעיר העתיקה כלל רק את רחובות הרובע היהודי ולא היה רישיון להקים או לקנות בתים חדשים. ורנר, בשיתוף פעולה של הרב חיים אלעזר ווקס, חכר מאפנדי ערבי חצר בשכונת באב חוטה שברובע המוסלמי והעמידו חינם לרשות משפחות עניות.
לאחר זמן בנה גם את שכונת בתי ורנר, סמוך לבתי ורשה, שיועדה אף היא חינם ללומדי תורה. בשנת 1884 הקים חברה בשם "פורת יוסף" במטרה להקים מפעל התיישבות גדול סמוך לשכם. ורנר רכש שטח גדול וגייס את תמיכת רבי שמואל בורנשטיין מסוכטשוב (ידידו מנוער) אך למעשה תוכניתו נכשלה.
Internet Engineering Task Force

Internet Engineering Task Force (בראשי תיבות: IETF; בתרגום חופשי: כוח המשימה ההנדסי של האינטרנט), הוא הגוף הממליץ על תקנים שמשמשים להפעלת האינטרנט. תקנים אלו מתפרסמים במסמכי RFC (קיצור של Request For Comments). בזכות תקנים אלו יכול מחשב מתוצרת חברה אחת לתקשר עם מחשב מתוצרת חברה אחרת, ולהעביר מידע שיהיה מובן למגוון תוכנות.
ה-IETF יצר את התקנים הבסיסיים ביותר באינטרנט, שמאפשרים חיבור מחשבים אחד לשני (TCP/IP, PPP, DNS ועוד) וכן תקנים שמאפשרים שירותים שונים כגון דואר אלקטרוני (MIME, POP3, IMAP4, SMTP), צפייה במדיה חיה (RTP), הורדת קבצים ומולטימדיה (FTP, HTTP) ועוד. למרות זאת, השירות הכי פופולרי באינטרנט, אתרי האינטרנט או ה-World Wide Web, לא מתוקנן על ידי ה-IETF אלא על ידי ארגון בשם World Wide Web Consortium.
תחילתו של ה-IETF בקבוצה של אקדמאים מאוניברסיטאות בארצות הברית שהתבקשו על ידי משרד ההגנה האמריקאי לפתח רשת מחשבים חסינה לחיבור מוסדות האקדמיה והממשל בעת מלחמה. רשת זו התפתחה להיות רשת האינטרנט. הקבוצה שמנתה 21 מדענים התכנסה לראשונה באפריל 1969, ופירסמה מסמך שכונה RFC 1.
עם השנים התפתח ה-IETF במתכונת רופפת ומבוזרת. אין לו חברים ואין לו סדר יום שמוכתב מלמעלה. כל אדם יוכל ליזום תקן או להשתתף בדיון על תקן מוצע. הארגון מתכנס שלוש פעמים בשנה, רובן בארצות הברית (ארבע מכל חמש פגישות). כל אדם יכול להשתתף בכינוס אם הוא משלם את דמי הכניסה, שמהווים את ההכנסה הכמעט יחידה של הארגון. בפגישות אלו מתבצע הניהול בפועל של ה-IETF כאשר לכל משתתף זכות הצבעה. ל-IETF מנהלים שנבחרים על ידי רוב המשתתפים. מנהלים אלו מוגבלים בסמכותם והם אינם מקבלים שכר.
רוב העבודה מתבצעת בקבוצות עבודה שעוסקות בתקן מסוים או במשפחה של תקנים. הקבוצות פעילות גם בין המפגשים בעיקר באמצעות הדואר האלקטרוני ורשימות תפוצה.
תקנים מתקבלים רק בקונצנזוס של המשתתפים בקבוצות העבודה. לתהליך זה יש גם חסרונות שהעיקרי שבהם הוא האיטיות שבה לוקח להגיע לתקנים שמוסכמים על כולם. היתרון הוא שתקנים שמתקבלים בתהליך זה הם בדרך כלל מוגמרים ובשלים. למרות אופיו של ה-IETF, לחברות הטכנולוגיה השפעה מסוימת על התקנים, אך השפעתן פחותה באופן משמעותי מהשפעתן בגופי תקינה אחרים. זוהי הסיבה העיקרית שטכנולוגיית האינטרנט (בניגוד למשל לטלפוניה) היא חופשית וחינמית ברובה.
לצד ה-IETF פועלים גופים נוספים שמסייעים לו בפעילות, ובהם: IESG שמספק את החסות החוקית, RFC Editor שאחראי על פרסום התקנים ו-IRTF שאחראי על מחקר.
אסמבלר

אסמבלר (באנגלית: Assembler; בעברית: "מאסף") היא תוכנית מחשב המתרגמת (או: מהדרת) תוכנית שנכתבה בשפת סף (Assembly) לשפת מכונה הניתנת לביצוע על ידי המחשב.
האסמבלר מותאם בדרך כלל לשפת מכונה ספציפית, אם כי אסמבלרים מסוימים יכולים לטפל בתוכניות הכתובות בשפות סף של מעבדים שונים.

מהות האסמבלר

המעבד של המחשב מבצע את הפקודות המאוחסנות בזיכרון של המחשב. פקודות אלה הן פקודות אלמנטריות ביותר, כשכל פקודה בנויה מרצף קצר של סיביות, שמשמעותו מובנת על ידי המעבד. רצף זה קרוי שפת מכונה. כתיבה ישירה של רצף הביטים שיבצע תוכנית משמעותית היא פעולה מייגעת. כדי לקצר תהליך זה נוצרו שפות התכנות. מרבית שפות התכנות הן שפות עיליות, שבהן לפקודות דמיון מסוים לשפה טבעית. כל פקודה בשפה עילית מתורגמת על ידי המהדר לסדרה ארוכה של פקודות בשפת מכונה. קדמה לשפות העיליות שפת אסמבלי (או אסמבלר), הקרויה גם שפת סף, שבה יש התאמה חד-חד ערכית בין הפקודות שכותב המתכנת ובין הפקודות בשפת המכונה, כלומר כל פקודת אסמבלר מתורגמת לפקודה אחת בשפת מכונה.
עד לתחילת שנות ה-70 היה התכנות באסמבלר נפוץ למדי ואפילו דומיננטי, עקב משאבי המחשב המוגבלים שעמדו לרשות המתכנתים, והיכולת ליצור קוד חסכוני ביותר (יחסית לזה שנוצר בשפות עיליות) באמצעות האסמבלר. בעקבות התפתחותם של מהדרי שפות עיליות יעילים יותר, אשר יכולים ליצור קוד קצר ומהיר יותר משל מתכנת אסמבלי ממוצע, עברו מרבית המתכנתים לפיתוח בשפות עיליות שהוא קל ופשוט יותר, והאסמבלר נותר בעיקר ככלי עזר המשמש מתכנתי מערכות הפעלה וכן בפיתוח חלקי תוכנה הדורשים ביצועים מהירים במיוחד.
לקיצור תהליך התכנות של פעולות נפוצות נוספו לאסמבלר הוראות מכלול (Macro statements) לביצוע פעולות אלה, שכל אחת מהן התפתחה לסדרה של פקודות אסמבלר.
לכל מעבד שפת מכונה משלו, ובהתאם לכך אסמבלר משלו.
דוגמה לפקודה באסמבלר: L 8,DATA. פקודה זו (באסמבלר של מחשבי IBM Mainframe) טוענת לאוגר 8 את המלה הנמצאת בזיכרון בכתובת DATA.

תוכנית Hello world

להלן קוד באסמבלי הנועד לאסמבלר MASM היוצר תוכנית DOS המציגה הודעת Hello world:
.MODEL Small.STACK 100h.DATA
 db msg 'Hello, world!$'.CODEstart: ; code starts here
 mov ah, 09h
 mov dx, offset msg
 int 21h ; function 09: output $-ended string from DS:DX to console
 mov ax, 4C00h
 int 21h ; function 4C: terminate program (termination code in AL)end start
אפקט קואנדה

אפקט קואנדה הוא תופעה בה סילון של זורם נע, נוזל או גז, המתקדם בצמידות למשטח קמור קלות יתעקל עם המשטח במקום להתקדם ישר בכיוון התקדמותו. 
התופעה מוסברת בכך שכאשר הזורם נע לאורך המשטח נוצר כח חיכוך בין הזורם לבין המשטח. כח זה מאט את מהירות הזרימה ומצמיד את הזורם למשטח. הזורם הנע עוקב אחרי העקמומיות של המשטח אפילו מעבר לנקודת הקצה כל עוד הזווית איננה חדה מדי.
יש חוקרים הטוענים שנדרש להשתמש באפקט קואנדה כדי להסביר את היווצרות כח עילוי מפרופיל אווירודינמי. הם טוענים שהיצמדות הזרימה אל "עקמומיות הפרופיל" אווירודינמי בחלק שמעל לפרופיל נובעת ברמה המיקרוסקופית על ידי אפקט קואנדה ושבלעדיו היה נוצר מצב קבוע של הזדקרות. לעומתם, רוב החוקרים מסתפקים בהסברים בלי לראות צורך בשימוש באפקט קואנדה. תומכי השימוש באפקט מצדיקים את השימוש בו כדי לנתח את העילוי שנוצר כתוצאה מגופים אווירודינמיים ייחודיים, כגון מדפים ואמצעי הגברת עילוי נוספים.

היסטוריה

תומאס יאנג תיאר את מה שנקרא היום אפקט קואנדה בשנת 1800. התופעה של היצמדות סילון זורם נע למשטחים בעלי עקמומיות נקראת על שם אנרי קואנדה, מדען, בונה מטוסים ומהנדס אווירונאוטיקה ממוצא רומני, מחלוצי התעופה בעולם. קואנדה שם לב לתופעה שגרמה לשריפה ולהתרסקות מטוסו מדגם קואנדה 1910 שהיה המטוס הראשון שצויד וטס עם מנוע סילון. כאשר קואנדה הטיס את מטוסו, קואנדה-1910, עם מנוע הסילון, הוא שם לב לכך שהגזים הלוהטים מהמנוע נצמדים למשטח גוף המטוס. כך גילה את התופעה שזרם נוטה להצמד למשטח שעל פניו הוא זורם. קואנדה זיהה את התופעה, חקר אותה ומצא לה שימושים מעשיים בתחום התעופה. 
בשנת 1934 הוציא קואנדה פטנט בצרפת על שימוש בתופעה להסטת סילון נוזל שנכנס לזורם אחר בסמיכות לקיר קמור. מחקרים נוספים נעשו על ידי ג`ון פוסט והובילו לתכנון ולבניה של רחפות השטות על גבי "כרית" של אוויר.
סטקטו

סטקטו כפול וסטקטו משולש

סטקטו כפול וסטקטו משולש הן צורות נגינת סטקטו במהירות גבוהה מנגינת הסטקטו הרגיל. ביצוע סטקטו כפול ומשולש מתבצע הן על ידי השפתיים, והן על ידי הגרון. סטקטו כפול יתבצע בצורת "טה-קה". סטקטו משולש יתבצע בצורת "טה-קה-קה".
אלכסנדרה טרוסובה

קריירה

אלכסנדרה טרוסובה נולדה ביוני 2004 בעיר ריאזאן, שבמחוז הפדרלי המרכזי ברוסיה.
היא מתחרה בהחלקה על הקרח מאז 2008. בשנת 2011 התאמנה אצל אולגה שבצובה ומאוחר יותר עברה עם משפחתה למוסקבה והחלה להתאמן עם אלכסנדר וולקוב. בשנת 2016 התקבלה למועדון ההחלקה "סמבו 70", שבו התאמנו גם יבגניה מדבדבה ואלינה זגיטובה והחלה להתאמן אצל אטרי טוטברידזה. מאז 2017 טרוסובה היא חברה בנבחרת רוסיה להחלקה על הקרח.
טרוסובה היא המחליקה על הקרח השנייה שקפצה קפיצה מרובעת (בת ארבעה סיבובים) בתחרות של איגוד ההחלקה הבינלאומי (הראשונה היא מיקי אנדו היפנית). היא המחליקה הראשונה אשר ביצעה שתי קפיצות מרובעות שונות (טו וסלכוב) בתרגיל החופשי. כמו כן, היא המחליקה הראשונה אשר ביצעה בהצלחה קפיצת טו מרובעת.
טרוסובה השתתפה באליפות העולם לנוער בהחלקה על הקרח בשלב הגראן פרי שנערך באוסטרליה וסיימה במקום הראשון. לאחר מכן גם בתחרות בבלארוס סיימה במקום הראשון והעפילה לגמר גראן פרי לנוער, שנערך בנגויה, יפן בו ניצחה. בינואר 2018 זכתה גם באליפות רוסיה לנערות ובמרץ אותה שנה נשלחה לייצג את רוסיה באליפות העולם לנערות בתחרות הקצרה ובתחרות המעורבת ביצעה ארבע קפיצות "סלכוב" וקפיצה בת ארבעה סיבובים שהעניקה לה שיא ניקוד על טכניקה של 92,35 נקודות.
בספטמבר 2018 החלה להופיע בתחרות בגראנד פרי, בקרב נערות שהתקיימה בליטא וניצחה שם כאשר במסגרת התוכנית המשולבת ביצעה קפיצת "לוטץ" מרובעת ושחזרה את קפיצת ארבעת הסיבובים שלה והיא בת 14.
בדצמבר 2018 העפילה לגמר אליפות רוסיה בהחלקה על הקרח וסיימה במקום השני.
חיים אלעזר מזרחי

מולא חיים אלעזר מזרחי (1858 - יוני 1909 כ"ח בסיוון תרס"ט) היה רב, משורר, דרשן וממנהיגי קהילת יהודי טהרן.

ביוגרפיה

חיים אלעזר מזרחי נולד בטהרן בשנת 1858. הוא למד בילדותו במכּתב בעיר מולדתו, וכן חונך באופן פרטי על ידי שד"ר מארץ ישראל שנשכר על ידי אביו מולא חנינא. הוא נודע עבור הידע התורני המעמיק שלו. ידע את התנ"ך בעל פה. כבר בגיל 15 זכה לתואר הכבוד מולא (מקביל ל"רבי" בקהילות הדוברות פרסית). הוא חונן בכישרון נאום ונהג לערוך דרשות שבועיות בבית כנסת של הרובע היהודי בטהרן. לצד לימוד התורה בו המשיך כל ימיו, מולא חיים אלעזר עבד בצעירותו בסחר של פנינים ואבנים יקרות. 
בתקופהו התחזקה הדת הבהאית באיראן ולא מעט יהודים המירו את דתם. מולא חיים אלעזר היה ממובילי המאבק בתופעה זו, ודרשותיו עשו רושם עז על שומעיהן. באירוע אחד התנהל פולמוס פומבי בין הנציגים הבהאים לנציגים היהודים, ותשובותיו של מולא חיים אלעזר הצעיר היו אלו שהכריעו את הוויכוח לצד היהודי.
מאז לימודיו בילדותו עם השד"ר היה בעל כיסופים חזקים לארץ ישראל. בשנת 1895 גמר בליבו לעלות לארץ ישראל ביחד עם משפחתו, ולאחר הגעתו לארץ התיישב בשכונת העדה הפרסית "שבת-צדק" בירושלים. הוא היה לחזן ודרשן בבית הכנסת של העדה הפרסית הקטנה. עם זאת הוא לא מצא פרנסה בירושלים וחי ביחד עם משפחתו בעוני קשה. חרף התלאות עלה בידו לשלוח את ילדיו ללימודים בבית ספר למל ושמח על שזכה לחיות בארץ הקודש. את זמנו ניצל לעיון בספרים, לימוד תורה ולחיבור שירת קודש. למרות עוניו בשנת 1907 הצליח להוציא לאור ולהביא לדפוס את ספרו "חיאת אל-איאם" (حیات الایام), אנתולוגיה משיריו, חלקם בעברית וחלקם בפרסית יהודית. הוא זכה לכבוד רב כמנהיג הקהילה הקטנה של יוצאי פרס בארץ ישראל. הוא נפטר ב-1909 בירושלים ונטמן בהר הזיתים; בלווייתו השתתפו אלפים. 
אחד מבניו היה חנינא מזרחי, מחנך, איש ציבור ירושלמי וציר באספת הנבחרים הראשונה, שעסק בחקר ההיסטוריה והספרות של יהדות פרס.